Document ID: 32003D0043

Απόφαση της Επιτροπής
της 17ης Ιανουαρίου 2003
για τον καθορισμό των κατηγοριών επιδόσεων όσον αφορά την αντίδραση στη φωτιά ορισμένων δομικών προϊόντων
[κοινοποιηθείσα υπό τον αριθμό Ε(2002) 4807]
(Κείμενο που παρουσιάζει ενδιαφέρον για τον ΕΟΧ)
(2003/43/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών(1), όπως τροποποιήθηκε από την οδηγία 93/68/ΕΟΚ(2), και ιδίως το άρθρο 20 παράγραφος 2,
Εκτιμώντας τα ακόλουθα:
(1) Η οδηγία 89/106/EΟΚ προβλέπει ότι, προκειμένου να ληφθούν υπόψη τα διαφορετικά επίπεδα προστασίας για τα κατασκευαστικά έργα σε εθνικό, περιφερειακό ή τοπικό επίπεδο, ενδέχεται να απαιτείται να καθοριστούν στα ερμηνευτικά έγγραφα οι κατηγορίες επιδόσεων σχετικά με κάθε βασική απαίτηση. Τα εν λόγω έγγραφα έχουν δημοσιευτεί με τον τίτλο "Ανακοίνωση της Επιτροπής σχετικά με τα ερμηνευτικά έγγραφα της οδηγίας 89/106/ΕΟΚ του Συμβουλίου"(3).
(2) Όσον αφορά τη βασική απαίτηση για ασφάλεια σε περίπτωση πυρκαγιάς, στο ερμηνευτικό έγγραφο αριθ. 2 καταγράφεται μια σειρά αλληλένδετων μέτρων τα οποία από κοινού καθορίζουν μια στρατηγική πυροπροστασίας η οποία να μπορεί να εφαρμοστεί με ποικίλους τρόπους στα κράτη μέλη.
(3) Το ερμηνευτικό έγγραφο αριθ. 2 καθορίζει ότι ένα από τα μέτρα αυτά συνίσταται στον περιορισμό της εκδήλωσης πυρκαγιάς, καθώς και της εξάπλωσης φωτιάς και καπνού σε δεδομένη περιοχή με περιορισμό της δυνατότητας των δομικών προϊόντων να συμβάλουν στην πλήρη ανάπτυξη πυρκαγιάς.
(4) Ο βαθμός του περιορισμού αυτού μπορεί να εκφραστεί μόνο με διαφορετικούς βαθμούς αντίδρασης των προϊόντων απέναντι στη φωτιά κατά την τελική χρήση.
(5) Μέσω μιας εναρμονισμένης λύσης υιοθετήθηκε ένα σύστημα κατηγοριών με την απόφαση 2000/147/EΚ της Επιτροπής, της 8ης Φεβρουαρίου 2000, περί εφαρμογής της οδηγίας 89/106/ΕΟΚ του Συμβουλίου αναφορικά με την ταξινόμηση των δομικών προϊόντων ανάλογα με τη συμπεριφορά τους απέναντι στη φωτιά(4).
(6) Στην περίπτωση ορισμένων πετασμάτων με βάση το ξύλο, είναι απαραίτητο να χρησιμοποιηθεί η ταξινόμηση που καθορίζεται στην απόφαση 2000/147/ΕΚ.
(7) Οι επιδόσεις πολλών δομικών προϊόντων ή και υλικών όσον αφορά την αντίδρασή τους στη φωτιά, στο πλαίσιο της ταξινόμησης που προβλέπεται στην απόφαση 2000/147/EΚ, είναι καθιερωμένες και επαρκώς γνωστές στους φορείς ρύθμισης θεμάτων πυρασφάλειας των κρατών μελών, ώστε να μην απαιτούνται δοκιμές για το εν λόγω χαρακτηριστικό επιδόσεων.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τεχνικών έργων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα προϊόντα ή και υλικά τα οποία πληρούν όλες τις απαιτήσεις του χαρακτηριστικού επιδόσεων, "αντίδραση στη φωτιά" χωρίς να απαιτούνται περαιτέρω δοκιμές, παρατίθενται στο παράρτημα.
Άρθρο 2
Οι ειδικές κατηγορίες που πρέπει να εφαρμόζονται σε διαφορετικά δομικά προϊόντα ή και υλικά, στο πλαίσιο της ταξινόμησης όσον αφορά την αντίδραση στη φωτιά που καθορίζεται στην απόφαση 2000/147/EΚ, παρατίθενται στο παράρτημα της παρούσας απόφασης.
Άρθρο 3
Όπου απαιτείται, τα προϊόντα λαμβάνονται υπόψη σε σχέση με την τελική τους χρήση.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 17 Ιανουαρίου 2003.

Labels: 1
20
7
3
0